প্রধানমন্ত্রীরদপ্তর
প্রধানমন্ত্রী মুম্বাই-এর ছত্রপতি শিবাজী মহারাজ টার্মিনাস থেকে সোলাপুরগামী এবং সাঁইনগর শিরডিগামী বন্দে ভারত এক্সপ্রেসের যাত্রার সূচনা করেছেন
সান্তাক্রুজ -চেম্বুর লিঙ্ক রোড ও কুরার আন্ডারপাস প্রকল্প দুটি জাতির উদ্দেশে উৎসর্গ করা হয়েছে
“একই দিনে দুটি বন্দে ভারত ট্রেনের যাত্রার সূচনা রেল এবং মহারাষ্ট্রের যোগাযোগ ব্যবস্থার জন্য গুরুত্বপূর্ণ দিন”
“এই বন্দে ভারত ট্রেন দুটি অর্থনৈতিক কেন্দ্রের সঙ্গে বিশ্বাসের কেন্দ্রের মধ্যে যোগাযোগ ঘটাবে”
“আধুনিক ভারতের প্রকৃত অবস্থার প্রতিফলন বন্দে ভারত ট্রেন”
“বন্দে ভারত ট্রেন ভারতের গতির প্রতিফলন”
“এবছরের বাজেটে মধ্যবিত্ত শ্রেণী আরো লাভবান হয়েছেন”
নয়াদিল্লি, ১০ ফেব্রুয়ারি, ২০২৩
প্রধানমন্ত্রী শ্রী নরেন্দ্র মোদী আজ মুম্বাই-এর ছত্রপতি শিবাজী মহারাজ টার্মিনাস থেকে সোলাপুরগামী এবং সাঁইনগর শিরডিগামী বন্দে ভারত এক্সপ্রেসের যাত্রার সূচনা করেছেন। তিনি মুম্বাইয়ের যান চলাচলের সুবিধার জন্য সান্তাক্রুজ - চেম্বুর লিঙ্ক রোড ও কুরার আন্ডারপাস প্রকল্প দুটি জাতির উদ্দেশে উৎসর্গ করেন।
প্রধানমন্ত্রী ছত্রপতি শিবাজী মহারাজ টার্মিনাসে ১৮ নম্বর প্ল্যাটফর্মে সাঁইনগর শিরডিগামী বন্দে ভারত ট্রেনটি পরিদর্শন করেন এবং ট্রেনের কর্মী ও কোচের মধ্যে থাকা শিশুদের সঙ্গে মতবিনিময় করেছেন।
এই উপলক্ষে আয়োজিত অনুষ্ঠানে প্রধানমন্ত্রী বলেন, একই দিনে দুটি বন্দে ভারত ট্রেনের যাত্রার সূচনা রেল এবং মহারাষ্ট্রের যোগাযোগ ব্যবস্থার জন্য গুরুত্বপূর্ণ দিন। এই বন্দে ভারত ট্রেন দুটি মুম্বাই ও পুণের মতো অর্থনৈতিক কেন্দ্রের সঙ্গে বিশ্বাসের কেন্দ্রের মধ্যে যোগাযোগ ঘটাবে। এর ফলে, কলেজের ছাত্রছাত্রী, ব্যবসায়ী, তীর্থযাত্রী এবং কৃষক সকলেই লাভবান হবেন। শিরডি, নাসিক, ত্রম্বকেশ্বর এবং পঞ্চবটিতে নতুন বন্দে ভারত ট্রেনের সাহায্যে সহজেই পৌঁছে যাওয়া যাবে। এর ফলে, তীর্থযাত্রীদের সুবিধা হবে এবং পর্যটন শিল্পের প্রসার ঘটবে। “পান্ধারপুর, সোলাপুর, আক্কলকোট এবং তুলজাপুরগামী তীর্থযাত্রীরাও সোলাপুর বন্দে ভারত এক্সপ্রেসের সুবিধা পাবেন”।
শ্রী মোদী বলেছেন, আধুনিক ভারতের প্রকৃত অবস্থার প্রতিফলন বন্দে ভারত ট্রেন। এই ট্রেন ভারতের গতির প্রতিফলন। বন্দে ভারত এক্সপ্রেসের উদ্বোধন প্রসঙ্গে প্রধানমন্ত্রী বলেন, ইতোমধ্যে ১০টি বন্দে ভারত ট্রেন দেশের ১৭টি রাজ্যের ১০৮টি জেলায় চলাচল করছে। এই প্রকল্পের বিষয়ে সন্তোষ প্রকাশ করে তিনি বলেন, এর ফলে সহজ জীবনযাত্রা নিশ্চিত হবে। যে দুটি সড়ক প্রকল্পের আজ তিনি উদ্বোধন করেছেন, সেই প্রসঙ্গ উল্লেখ করে প্রধানমন্ত্রী বলেন, সদ্য নির্মিত এলিভেটেড রোডটি মুম্বাই শহরতলীর পূর্বাঞ্চলের সঙ্গে পশ্চিমাঞ্চলের মধ্যে যোগাযোগকে মসৃণ করে তুলবে। আন্ডারপাসটি সংশ্লিষ্ট অঞ্চলের যানজট কমাবে।
শ্রী মোদী একবিংশ শতাব্দীর ভারতে গণপরিবহণ ব্যবস্থার মানোন্নয়নের উপর গুরুত্ব দেন। এর ফলে, নাগরিকদের জীবনযাত্রার মানোন্নয়ন ঘটবে। এই ভাবনা থেকে আধুনিক ট্রেনের উদ্বোধন করা হচ্ছে, মেট্রো রেলের সম্প্রসারণ এবং নতুন নতুন বন্দর ও বিমানবন্দর নির্মাণ করা হচ্ছে। এবারের বাজেটে প্রথমবার পরিকাঠামো উন্নয়নের জন্য ১০ লক্ষ কোটি টাকা বরাদ্দ করা হয়েছে। রেলের জন্য ২ লক্ষ ৫০ হাজার কোটি টাকা বরাদ্দ করা হয়েছে। বাজেটে মহারাষ্ট্রে রেলের জন্য প্রচুর অর্থ বরাদ্দ করা হয়েছে। এর ফলে, এই রাজ্যে ডবল ইঞ্জিন সরকারের পক্ষে যোগাযোগ ব্যবস্থার মানোন্নয়নে গতি আনতে সুবিধা হবে।
প্রধানমন্ত্রী বলেছেন, “এবছরের বাজেটে মধ্যবিত্ত শ্রেণী আরও লাভবান হবেন”। বাজেটে বেতনভুক কর্মী এবং ব্যবসায়ী উভয়ের কথাই বিবেচনা করা হয়েছে। ২০১৪ সালের আগে যাঁদের বার্ষিক আয় ২ লক্ষ টাকারও বেশি ছিল, তাঁরা আয়করের আওতায় পড়তেন। বর্তমান সরকার প্রাথমিক পর্যায়ে তা বৃদ্ধি করে ৫ লক্ষ টাকা এবং এবারের বাজেটে ৭ লক্ষ টাকা করার সিদ্ধান্ত নিয়েছে। “অর্থাৎ, ইউপিএ সরকারের আমলে যাঁরা ২০ শতাংশ হারে কর দিতেন, তাঁদের এখন আর কর দিতে হবে না”। তিনি বলেন, যাঁরা সদ্য চাকরিতে যোগদান করেছেন, তাঁরাও এখন বেশি অর্থ সঞ্চয় করতে পারবেন।
প্রধানমন্ত্রী আশা প্রকাশ করেন, এবারের বাজেট ‘সবকা বিকাশ, সবকা প্রয়াস’ ভাবনাকে আরও শক্তিশালী করবে। এর ফলে, প্রতিটি পরিবার বিকশিত ভারত গড়তে উৎসাহিত হবে।
অনুষ্ঠানে মহারাষ্ট্রের রাজ্যপাল ভগৎ সিং কোশিয়ারি, মুখ্যমন্ত্রী শ্রী একনাথ শিন্ডে, উপ-মুখ্যমন্ত্রী শ্রী দেবেন্দ্র ফড়নবিশ, রেলমন্ত্রী শ্রী অশ্বিনী বৈষ্ণব, কেন্দ্রীয় অণু, ক্ষুদ্র ও মাঝারি শিল্পোদ্যোগ মন্ত্রী শ্রী নারায়ণ রাণে, কেন্দ্রীয় প্রতিমন্ত্রী শ্রী রামদাস আঠওয়ালে এবং শ্রী কোপিল মোরেশ্বর পাটিল এবং মহারাষ্ট্রের মন্ত্রীরা উপস্থিত ছিলেন।
প্রেক্ষাপটঃ-
প্রধানমন্ত্রী মুম্বাই-সোলাপুর বন্দে ভারত ট্রেন এবং মুম্বাই-সাঁইনগর শিরডি বন্দে ভারত ট্রেনের যাত্রার সূচনা করেছেন । মুম্বাইয়ের ছত্রপতি শিবাজি মহারাজ টার্মিনাস থেকে এগুলির যাত্রার সূচনা হয়। নতুন ভারতের জন্য উন্নত, কার্যকর, যাত্রীবান্ধব পরিবহণ পরিকাঠামো গঠনের যে স্বপ্ন প্রধানমন্ত্রী দেখেছেন তা পূরণের ক্ষেত্রে এই দুটি ট্রেনের যাত্রার সূচনা এক বিশেষ পদক্ষেপ।
মুম্বাই-সোলা্পুর বন্দে ভারত ট্রেনটি দেশের নবম বন্দে ভারত ট্রেন। বিশ্বমানের এই নতুন ট্রেনটি মুম্বাই এবং সোলাপুরের মধ্যে যোগাযোগ বাড়াতে সহায়ক হবে। এই ট্রেনটির মাধ্যমে সোলাপুরের সিদ্ধেশ্বর এবং আকালকোট তুলজাপুর, পান্ধারপুর ও পুণের নিকটে আলান্দির মধ্যে যোগাযোগ নিবিড় হবে।
মুম্বাই-সাঁইনগর শিরডি বন্দে ভারত ট্রেনটি দেশের দশম বন্দে ভারত ট্রেন। এটি মহারাষ্ট্রের নাসিক, ত্রম্বকেশ্বর, সাঁইনগর শিরডি, সানি সিঙ্গানাপুরের মধ্যে যোগাযোগ বাড়াবে।
মুম্বাইয়ের সড়ক পথে যাত্রা আরও সহজ করতে ও যানবাহন চলাচলে গতি আনতে প্রধানমন্ত্রী সান্তাক্রুজ চেম্বুর সংযোগকারী রাস্তা  এবং কুরার আন্ডারপাসটি জাতির উদ্দেশে উৎসর্গ করেন। কুরলা থেকে ভাকোলা পর্যন্ত এই নতুন করিডরটি শহরের পূর্ব ও পশ্চিম প্রান্তের মধ্যে যোগাযোগ ব্যবস্থা মজবুত করলো। কুরার আন্ডারপাস ওয়েস্টার্ন এক্সপ্রেস হাইওয়েতে চলাচলকারী যানবাহনের জন্য বিশেষ সুবিধাজনক হবে। সহজেই রাস্তা পার হওয়া যাবে। পাশাপাশি, যানবাহনও বিনা বাধায় চলাচল করতে পারবে।
(PG/CB/SB